钦定古今图书集成/理学汇编/经籍典/第122卷 > 朱子全书一 > 《伊训》
## 钦定古今图书集成/理学汇编/经籍典/第122卷 > 朱子全书一 > 《伊训》

问：“‘《伊训》：伊尹祠于先王，奉嗣王祗见厥祖’。是时汤方
在殡宫，太甲于朝夕奠常在，如何伊尹因祠而见之？”
曰：“此与《顾命》《康王之诰》所载冕服事同。意者，古人自
有一件人君居丧之礼，但今不存，无可考据。”

古书错谬甚多，如《史记》载伊训有“方明”二字，诸家遂
解如“反祀方明”之类。某考之，只是“方”字之误，“方”当作
“乃”，即《尚书》所谓“乃明言烈祖之成德”也。

“与人不求备，检身若不及”，大概是汤急己缓人，所以
引为日新之实。

以上语类三条

“臣下不匡”之刑，盖施于邦君大夫之丧国亡家者，君
臣一体，不得不然。如汉废昌邑王贺，则诛其群臣，而
本朝太祖下岭南，亦诛其乱臣，龚澄枢、李托之类是
也。

澄、枢等实亡刘氏，乃飞廉、恶来之比，诛之自不为冤。若昌邑群臣与贺同恶者，固不得不诛，其馀正可当古者“墨刑” 之坐耳，乃不分等级，例行诛杀，是

则霍光之私意也

又如文定论楚子纳孔仪处，事虽不同，意亦类此。试
参考之，则知成汤之制官刑，正是“奉行天讨，豪发不
差”处，何疑之有哉？

此条答吴晦叔